ชวนผู้สูงอายุรับวัคซีนป้องกันโรคโควิด -19 ให้ครบจนถึงเข็มกระตุ้น หลังอัตราเสียชีวิตเพิ่มขึ้นตามอัตราผู้ติดเชื้อ
นพ.โสภณ เอี่ยมศิริถาวร รองอธิบดีกรมควบคุมโรค กล่าวว่า ข้อมูลการเฝ้าระวังระลอกมกราคม จนถึงวันที่ 4 มีนาคม 2565 ขณะนี้การระบาดของโรคโควิด -19 เป็นสายพันธุ์โอมิครอนเกือบทั้งหมดและมีการติดเชื้อสูงขึ้น ไม่เฉพาะไทยแต่ประเทศอื่นๆ ก็เช่นกัน อย่างเกาหลีใต้ เวียดนาม มีผู้ติดเชื้อรายใหม่เกินวันละแสนราย ส่วนไทยขณะนี้ค่าเฉลี่ย 14 วัน ติดเชื้ออยู่ที่ประมาณ 2.2 หมื่นรายต่อวัน โดยวันนี้วันเดียวตรวจด้วย RT_PCR  23,834 ราย ตัวเลขที่เพิ่มขึ้นจึงส่งผลให้ผู้ป่วยอาการรุนแรงเพิ่มขึ้น อย่างไรก็ตาม แม้โอมิครอน แพร่เร็วแต่ความรุนแรงน้อยกว่าสายพันธุ์เดลตา แต่ด้วยจำนวนผู้ติดเชื้อที้เพิ่มขึ้น ทำให้จำนวนผู้ป่วยที่ปอดอักเสบต้องนอนรักษาใน รพ. เพิ่มขึ้นตามสัดส่วนด้วย ช่วง 2 สัปดาห์ที่ผ่านมาเพิ่มขึ้นประมาณ 1.5 เท่า เมื่อเทียบกับ 2 สัปดาห์ที่ผ่านมา ส่วนผู้ใส่ท่อช่วยหายใจเพิ่มขึ้นเกือบ 2 เท่า จากเดิมอยู่ใน รพ. จำนวน 184 ราย เมื่อวานนี้มี 337 ราย เช่นเดียวกับผู้เสียชีวิตที่ขยับเพิ่มขึ้น แม้อัตราป่วยหนักและเสียชีวิตจะน้อยกว่าปีที่แล้วที่พบสายพันธุ์เดลตา แต่ด้วยยังมีผู้สูงอายุ กลุ่มเสี่ยงที่ไม่ได้รับการฉีดวัคซีนจำนวนหนึ่ง ทำให้สถานการณ์มีการเพิ่มขึ้นของผู้เสียชีวิตอยู่ ข้อมูลตั้งแต่วันที่ 1 มกราคม หรือ 2 เดือนที่ผ่านมาจนถึงวันที่ 24 กุมภาพันธ์ 2565 จากเดิมพบการติดเชื้อมากในกลุ่มวัยทำงาน และคนอายุมากขึ้น แต่ 2 เดือนที่ผ่านมาพบการติดเชื้อในเด็กมากขึ้น ในกลุ่มอายุ 10-19 ปี และอายุ 0-9 ปี แต่ไม่ได้ส่งผลกระทบทำให้ป่วยหนักและเสียชีวิต เนื่องจากมีอัตราป่วยตายเปอร์เซ็นต์ต่ำ อย่างไรก็ตาม ในกลุ่มผู้สูงอายุได้รับวัคซีนไปแล้วคิดเป็นร้อยละ 83 แม้จะมาก แต่ยังมีอีก ร้อยละ 17 หรือประมาณ 2.2 ล้านคน ขณะนี้ทุกหน่วยงานกำลังเร่งรัดฉีดวัคซีนในผู้สูงอายุ ทั้งการค้นหาผู้สูงอายุที่ยังไม่ได้ฉีดวัคซีน มีการเชิญชวน ทำงานอย่างหนักทุกภาคส่วน เพื่อเชิญชวนผู้สูงอายุมาฉีดวัคซีน